คลังเข็นปตท.เซ็นจัดซื้อปลอดทุจริต
กรมบัญชีกลางเข้าร่วมงานพิธีลงนามบันทึกข้อตกลงคุณธรรมโครงการสถานีเพิ่มความดันก๊าซธรรมชาติมูลค่า 4,800 ล้านของปตท.
14 มี.ค. 2559

กรมบัญชีกลางเข้าร่วมงานพิธีลงนามบันทึกข้อตกลงคุณธรรมโครงการสถานีเพิ่มความดันก๊าซธรรมชาติมูลค่า 4,800 ล้านของปตท. 
นายมนัส แจ่มเวหา อธิบดีกรมบัญชีกลาง เปิดเผยว่า ได้เข้าร่วมพิธีลงนามข้อตกลงคุณธรรม โครงการสถานีเพิ่มความดันก๊าซธรรมชาติวังน้อยโดยมีพล.อ. อนันตพร กาญจนรัตน์ รัฐมนตรีว่าการกระทรวงพลังงาน เป็นประธานซึ่งเป็นการลงนามร่วมกันระหว่าง บริษัท ปตท. กับผู้ร่วมเสนอราคา 5 ราย และผู้สังเกตการณ์ซึ่งเป็นผู้ทรงคุณวุฒิจำนวน 5 คนเพื่อแสดงเจตนารมณ์ของ ปตท.ในการเป็นองค์กรที่ดำเนินธุรกิจภายใต้หลักธรรมดำเนินงานตามนโยบายการต่อต้านการทุจริตคอร์รัปชันของรัฐบาลรวมถึงการมีกระบวนการจัดซื้อจัดจ้างที่โปร่งใส สามารถตรวจสอบได้โดยนับเป็นโครงการแรกของปีงบประมาณ พ.ศ. 2559ที่ได้จัดพิธีลงนามข้อตกลงคุณธรรม
โครงการสถานีเพิ่มความดันก๊าซธรรมชาติวังน้อย ตั้งอยู่ ณ พื้นที่อำเภอวังน้อย จังหวัดพระนครศรีอยุธยาได้รับความเห็นชอบให้ดำเนินการตามมติคณะรัฐมนตรี เมื่อวันที่ 30 ม.ย.2558 โดยมีวัตถุประสงค์เพื่อเสริมสร้างเสถียรภาพความมั่นคงทางพลังงานของประเทศไทยโดยจัดส่งก๊าซธรรมชาติให้กับโรงไฟฟ้าพระนครใต้ (ทดแทน) ชุดที่ 1ของการไฟฟ้าฝ่ายผลิตแห่งประเทศไทย (กฟผ.) มีกำหนดแล้วเสร็จภายในปี พ.ศ.2561 งบประมาณทั้งสิ้น 4,800 ล้านบาท
นายมนัส กล่าวว่า ข้อตกลงคุณธรรมเป็นข้อตกลงร่วมกันระหว่างหน่วยงานเจ้าของโครงการและภาคเอกชนที่สนใจเข้ามาเป็นผู้เสนอราคาว่าจะไม่กระทำการใดๆ ที่ส่อไปทางทุจริตและยินยอมให้มีบุคคลที่สามที่มาจากภาคประชาสังคมเข้ามามีส่วนร่วมเป็นผู้สังเกตการณ์ (Observer)ในกระบวนการจัดซื้อจัดจ้าง ตั้งแต่การจัดทำร่วมขอบเขตงาน (Terms of Reference: TOR) จนถึงสิ้นสุดสัญญา โดยคณะกรรมการร่วมภาคเอกชน 3 สถาบัน (กกร.) และองค์กรต่อต้านคอร์รัปชัน (ประเทศไทย) จะพิจารณาคัดเลือกผู้สังเกตการณ์เข้ามาอยู่ในบัญชีรายชื่อ ซึ่งปัจจุบันมีจำนวนทั้งสิ้น 101 คนและกรมบัญชีกลางร่วมกับสมาคมส่งเสริมสถาบันกรรมการบริษัทไทย (Institute of Director: IOD) และองค์กรต่อต้านคอร์รัปชัน (ประเทศไทย)จัดทำหลักสูตรอบรมให้ผู้สังเกตการณ์ ซึ่งได้อบรมไปแล้วจำนวน 3 รุ่นรวมทั้งสิ้น 70 คน
"สำหรับปีงบประมาณ พ.ศ. 2558 ได้มีโครงการเข้าร่วมข้อตกลงคุณธรรม 14โครงการ มีมูลค่ารวมทั้งสิ้นประมาณ 4.19 ล้านบาท เช่นโครงการรถไฟฟ้าสายสีน้ำเงินส่วนต่อขยาย ของการรถไฟฟ้าขนส่งมวลชนแห่งประเทศไทย (รฟม.) โครงการจัดซื้อรถโดยสารก๊าซธรรมชาติ (NGV) จำนวน 489 คัน ขององค์การขนส่งมวลชนกรุงเทพ (ขสมก.)โครงการจัดซื้อเครื่องจักรของโรงงานยาสูบแห่งใหม่ และในปีงบประมาณ พ.ศ.2559 คณะกรรมการความร่วมมือป้องกันการทุจริต ที่มีนายอภิศักดิ์ ตันติวรวงศ์ รัฐมนตรีว่าการกระทรวงการคลัง เป็นประธานได้เห็นชอบให้โครงการจัดซื้อจัดจ้างภาครัฐที่มีมูลค่าโครงการตั้งแต่ 500ล้านบาทขึ้นไป เพื่อจัดทำข้อตกลงคุณธรรม จำนวน 12 โครงการมีมูลค่ารวมประมาณ 1.39 หมื่นล้านบาท เช่นโครงการสถานีเพิ่มความดันก๊าซธรรมชาติบนระบบท่อส่งก๊าซธรรมชาติวังน้อย-แก่งคอยของบริษัท ปตท. จำกัด (มหาชน)โครงการก่อสร้างที่ทำการใหม่ของกระทรวงการคลังโครงการสร้างอาคารศูนย์คอมพิวเตอร์ของกรมบัญชีกลาง ทั้งนี้กรมบัญชีกลางในฐานะฝ่ายเลขานุการคณะกรรมการความร่วมมือป้องกันการทุจริตอยู่ระหว่างการจัดเตรียมการคัดเลือกโครงการที่จะจัดทำข้อตกลงคุณธรรมสำหรับปีงบประมาณพ.ศ. 2560 ต่อไป"นายมนัส กล่าว